Салават 24 ел безнең белән

	Самараның Литвинов исемендәге Мәдәният сараенда Салават үзенең “24 ел сезнең белән” дигән концерт программасын күрсәтте.	 Гадәттәгечә, аның концертында алма төшәрлек тә урын юк иде. Хәтта рәтләргә өстәмә урындыклар да куярга туры килгән. Икенче төрле әйткәндә, зал шыгрым тулы булды. Башта тамаша бик яхшы гына башланып китте. Программа Казанда узачак универсиадага багышланган иде. Салават та музыкантларына хөрмәт күрсәтеп, халыкны алар белән концерт башында ук таныштырды. Тик менә тора-бара тамашаның никтер яме дә, тәме дә бетте. Соңгы елларда Салаватның тирән эчтәлекле концертларын карап, аның җитдиләнеп китүенә, тупас мәзәкләрдән ваз кичүенә сөенгән идек. Тик бу юлы аның теге елларда ярыйсы гына күренгән юморчылары тәэсирсез, ә кайчак мәгънәсез, билдән аста мәзәкләре белән тамашаның күп өлешен сарыф иттеләр. Алар урынына берәр нинди матур биюләр кертелгән булса, күпкә яхшырак булыр иде кебек. Бары тик Рамилә Хәмидуллина гына кайбер танылган татар һәм рус җырчыларына оста итеп пародияләр күрсәтеп, тамашачыларны рәхәтләнеп көлдерде. Әлбәттә, Салаватның концертында кимчелекләр генә түгел, мактауга лаеклы нәрсәләр дә күп булды. Әйтик, бу җырчы башка күп артистлардан һәрвакыт тирән эчтәлекле, фәлсәфи, халыкны тормыш кыйммәтләре турында уйланырга мәҗбүр итүче җырлар сайлавы белән аерылып тора. Бигрәк тә моңсу көйлеләре туры килә Салаватка. Аның бу җырларны җаны-тәне аша үткәреп, күзләрен йома-йома чын күңеленнән башкаруы ачык күренеп тора. Шундыйлардан “Яшермә гөлләреңне”, “Язмышым син”, “Әни җылысы” дип аталганнары яңгырады. Ә соңгысы шулкадәр йөрәккә үтеп керде ки, хәтта күпләрнең күзләре яшьләр белән тулды. Авылларның бетүе турында да борчулы фикерләрен әйтте җырчы. - Татарстанда Миңгәр дип аталган бер авыл бар. Анда минем дустым Җәүдәт яши. Ул авылын шулкадәр ярата, исләрең китәр. Аны төзекләндерү эшләре белән шөгыльләнә. Аның кебек туган җирен нык яратучы кешеләр бик сирәк бүген. Авылларның бүгенге халәте турында бер җыр тыңлагыз, - дип Салават “Нәрсә булды сиңа, авылдашым?” җырын да башкарды. Тамаша барышында “Аллаһы Тәгаләнең барлыгын, берлеген һәрвакыт истә тотарга тиешбез” дип, Салават тирән эчтәлекле “Матур итеп яшик” җырын да яңгыратты. Тамашада шулай ук былтыр вафат булган танылган шәхесләр – шагыйрьләр Фәнис Яруллинга, Илдар Юзеевка, Камал театры директоры Шамил Закировка багышлап, Фирзәр Мортазинның “Хуш инде” җыры башкарылды. - Аның сүзләрен Илдар Юзеев язган. Шамил абый Закиров бу җырны бик тә ярата иде, - диде Салават. 
 
Ә инде аның үзе белән Хәмдүнә Тимергалиеваны алып килүе тамашачылар өчен көтелмәгән бер бүләк булды. Халык бу танылган җырчыны күптән күрмәгән якын кешесе сыман яратып кабул итте. Шулай итеп, төрле уй-фикерләр тудырган концерт булды бу һәм киләчәктә Салаватка үзенең тамашалары турында тагын да яхшырак уйланырга, юмор сайлаганда сак булырга кирәк, дигән теләктә калабыз.  Автор фотосурәте. 
    
	Миләүшә ГАЗИМОВА	
Бердәмлек

	№   | 23.02.2013	


